พม.เตรียมจัดงานถนนเด็กเดิน เพลิดเพลินวัฒนธรรม นำสื่อสร้างสรรค์ ชูผลงานสภาเด็กและเยาวชนทั่วประเทศ ในวันที่ 18 มกราคมนี้ ที่ บริเวณหน้าศาลากลางจังหวัดพระนครศรีอยุธยา
นายอนุกูล ปีดแก้ว รองอธิบดีกรมกิจการเด็กและเยาวชน กล่าวว่า ตามที่รัฐบาลได้ตระหนักถึงความสำคัญของเด็กและเยาวชน มุ่งหวังให้เด็กและเยาวชนเป็นคนดี คนเก่ง มีคุณภาพ มีวินัย มีความสามารถในการเรียนรู้ทักษะ จึงได้มีการส่งเสริม ให้กรมกิจการเด็กและเยาวชน ร่วมกับองค์กรปกครองส่วนท้องถิ่น และกรุงเทพมหานคร ส่งเสริมและสนับสนุนให้มีการจัดตั้งสภาเด็กและเยาวชนระดับตำบล //เทศบาล //เขต //อำเภอ //จังหวัด //กรุงเทพมหานคร และสภาเด็กและเยาวชนแห่งประเทศไทย จำนวนทั้งสิ้น 8,780 แห่ง ปัจจุบันได้มีการจัดตั้งสภาเด็กและเยาวชนเสร็จเรียบร้อยแล้วทุกระดับ         ทั้งนี้ทางสภาเด็กและเยาวชนแห่งประเทศไทยในปีนี้มุ่งเน้นให้สภาเด็กและเยาวชน จัดกิจกรรมถนนเด็กเดิน เพื่อนำเสนอผลงาน ให้สาธารณะชนได้รับทราบ รวมถึงการจัดกิจกรรมเพื่อแก้ปัญหาการตั้งครรภ์ในวัยรุ่น การยุติความรุนแรงในสังคมทุกรูปแบบ การติดตามดูแลครอบครัวที่ได้รับเงินอุดหนุนเพื่อการเลี้ยงดูเด็กแรกเกิด และสื่อสร้างสรรค์ต่างๆ ทั้งนี้ กระทรวง พม.        กำหนดจัดกิจกรรมถนนเด็กเดิน เพลิดเพลินวัฒนธรรม นำสื่อสร้างสรรค์ ที่ จังหวัดพระนครศรีอยุธยา ขึ้นในวันที่ 18 มกราคม นี้ เวลา 18.00 น. ณ บริเวณหน้าศาลากลางจังหวัดพระนครศรีอยุธยา จังหวัดพระนครศรีอยุธยา โดยมีนายอภิชาติ อภิชาตบุตร รองปลัดกระทรวงการพัฒนาสังคมและความมั่นคงของมนุษย์ เป็นประธาน เพื่อเป็นการเปิดพื้นที่ให้เด็กและเยาวชนได้มีเวทีสร้างสรรค์แสดงออกถึงความรู้ ความสามารถและการอนุรักษ์ศิลปวัฒนธรรมท้องถิ่น มีพลังกาย พลังใจ และพลังสติปัญญาในการขับเคลื่อนงานทั้งด้านการพัฒนา การส่งเสริมและการคุ้มครองเด็กและเยาวชนสู่สังคมที่มีความมั่นคง มั่งคั่ง และยั่งยืน